El present Dictamen té per objecte el Projecte de decret del Registre administratiu de contractes de conreu, que consta, tal com s'indica als antecedents, d'un preàmbul, onze articles, dues disposicions addicionals, tres disposicions transitòries, una disposició derogatòria i un annex.
Al preàmbul s'assenyala el marc normatiu en què s'insereix la norma projectada i s'indica que respon a la conveniència d'actualitzar la normativa reguladora del Registre d'aquests contractes, de fixar amb més detall el procediment d'inscripció i les dades que han de constar al Registre esmentat i de possibilitar la utilització de les noves tecnologies i la comunicació telemàtica.
Amb aquesta finalitat, en l'article 1 s'estableix l'objecte del Decret; en l'article 2, se'n fixa l'àmbit d'aplicació; en l'article 3 es fa referència als principis que fonamenten la seva gestió, i en l'article 4 se'n determina l'adscripció a la Direcció General de Desenvolupament Rural del departament competent en matèria d'agricultura, ramaderia i acció rural.
L'organització i les dades inscriptibles al Registre es regula a l'article 5; la comunicació de la formalització de qualsevol contracte de conreu, a l'article 6; el procediment d'inscripció, a l'article 7; les modificacions contractuals, a l'article 8, i la cancel·lació dels assentaments, a l'article 9.
L'article 10 es refereix als procediments electrònics i l'article 11 als efectes de la comunicació al Registre.
La disposició addicional primera preveu la creació d'un fitxer del Registre administratiu de contractes de conreu de Catalunya, fitxer que consta com a annex al Projecte de decret, mentre que la disposició addicional segona fa referència a l'obligació de promoure, per part del departament competent, les mesures necessàries per tal que l'accés al Registre es pugui efectuar a través de mitjans electrònics.
La disposició transitòria primera estableix que aquells contractes existents a l'entrada en vigor de la Llei 1/2008, de 20 de febrer, de contractes de conreu, han de ser comunicats quan s'hagi complert el termini màxim de la seva durada o de la seva primera o successives pròrrogues; la disposició transitòria segona preveu que els contractes que estiguessin inscrits en el Registre especial d'arrendaments rústics regulat al Decret 227/1986, s'inscriguin d'ofici en el Llibre d'arrendaments rústics anteriors a la Llei 1/2008, creat a l'article 5.1.b).
La disposició transitòria tercera preveu també una inscripció d'ofici, per part de l'òrgan encarregat del Registre, per a aquells contractes de conreu celebrats després de l'entrada en vigor de la Llei 1/2008, que s'hagin comunicat a l'Administració i no s'hi hagin pogut inscriure.
Finalment, la disposició derogatòria deroga el Decret 227/1986, de 4 d'agost, pel qual es creava el Registre especial d'arrendaments rústics de Catalunya.
La intervenció d'aquesta Comissió Jurídica Assessora es produeix a l'empara de l'article 8.2.b) de la Llei 5/2005, de 2 de maig, de la Comissió Jurídica Assessora, que estableix que li correspon dictaminar preceptivament sobre projectes de disposicions generals que es dictin per desplegar lleis.
El Decret que es projecta desplega la Llei 1/2008, de 20 de febrer, de contractes de conreu, concretament la disposició addicional segona.
És doctrina reiterada d'aquesta Comissió que, en l'examen d'un projecte de disposició de caràcter general, l'actuació d'aquest òrgan consultiu pot abastar l'estudi de la competència de la Generalitat de Catalunya, l'habilitació general per a dictar-la, la comprovació que s'hagin seguit els tràmits procedimentals i, especialment, l'anàlisi de la legalitat del contingut del projecte, així com la formulació de suggeriments sobre eventuals deficiències que cal evitar o sobre possibles millores que s'hi podrien introduir.
Atès el contingut del Projecte, que ha estat descrit en el fonament jurídic primer, es considera que el títol competencial que fonamenta aquesta disposició normativa es troba, d'un banda, en l'article 116.1.a) i g) de l'Estatut d'autonomia de Catalunya, segons el qual correspon a la Generalitat la competència exclusiva en matèria de regulació i desenvolupament de l'agricultura i ramaderia i de desenvolupament del món rural i l'article 150.b) sobre les diverses modalitats instrumentals de l'activitat administrativa i, d'altra banda, cal tenir present, en l'article 129 del mateix Estatut, que atribueix a la Generalitat la competència exclusiva en matèria de dret civil, al qual pertanyen la regulació substantiva dels contractes de conreu.
Habilitació del Govern de la Generalitat de Catalunya
El Govern de la Generalitat té atribuïda directament la potestat reglamentària amb caràcter general per l'article 68.1 de l'Estatut d'autonomia de Catalunya.
En aquest cas, la disposició addicional segona de la Llei 1/2008, de 20 de febrer, de contractes de conreu, determina que les parts contractants han de comunicar al Departament d'Agricultura, Alimentació i Acció Rural la formalització d'un contracte de conreu a l'efecte d'inscriure'l en el Registre administratiu de contractes de conreu.
Per tant, la regulació d'aquest Registre administratiu de contractes de conreu és un mandat que emana de la Llei 1/2008, ja que l'actual normativa d'aquest registre ¿constituïda pel Decret 227/1986, de 4 d'agost, que ara es deroga¿ només preveu la inscripció dels contractes d'arrendament rústic, i es fa necessari adequar el citat Registre al contingut de la Llei 1/2008, de 20 de febrer, de contractes de conreu.
Els documents i les actuacions citats als antecedents d'aquest Dictamen mostren que la disposició reglamentària projectada ha seguit les pautes procedimentals de tramitació establertes en els articles 63 a 65 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
L'elaboració de la disposició ha estat iniciada per la Subdirecció General d'Estratègia Rural de la Direcció General de Desenvolupament Rural, del Departament d'Agricultura, Alimentació i Acció Rural.
De conformitat amb la normativa citada i tal com s'assenyala en els antecedents d'aquest Dictamen, la memòria que exigeix l'article 63 de la Llei 13/1989 i que acompanya el Projecte conté la justificació de l'oportunitat i adequació de les mesures proposades als fins que es persegueixen, on es destaca la necessitat d'actualitzar la normativa en matèria de registre de contractes de conreu.
La memòria conté també el marc normatiu on s'insereix, constituït, dins de l'àmbit autonòmic, per la Llei 1/2008, de 20 de febrer, de contractes de conreu; per la Llei 5/2002, de 19 d'abril, de l'Agència Catalana de Protecció de Dades; pel Decret 421/2006, de 28 de novembre, de creació, denominació i determinació de l'àmbit de competència dels departaments de l'Administració de la Generalitat de Catalunya; pel Decret 659/2006, de 27 de desembre, de reestructuració del Departament d'Agricultura, Alimentació Acció Rural, i pel Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat; i, dins de l'àmbit estatal, per la Llei 30/1992, de 26 de novembre; per la Llei orgànica 15/1999, de 13 de desembre, de protecció de dades de caràcter personal i pel Reial decret 1720/2007, de 21 de desembre, que conté el Reglament que la desplega.
La memòria inclou igualment una taula de vigències i un estudi econòmic en termes cost-benefici, en el qual es posa en relleu que l'aprovació del Decret no comporta cap cost addicional per al pressupost de la Generalitat, ja que es realitza amb l'equip informàtic de què es disposa; que suposa un benefici per a l'Administració de la Generalitat, perquè tindrà constància dels contractes de conreu celebrats a Catalunya i que el cost que suposa per a l'administrat és insignificant, especialment quan es pugui fer la presentació per mitjans electrònics i que, en canvi, li ha de representar beneficis, ja que, a banda de més seguretat jurídica, té la possibilitat d'accedir a les mesures de foment en les quals s'estableixi el requisit de la inscripció.
S'han incorporat a l'expedient els informes següents, tots ells amb caràcter previ a la publicació al DOGC, el dia 27 de juliol de 2009, de l'edicte que sotmetia el Projecte de decret al tràmit d'informació pública: a) Un informe sobre l'existència de crèdit per a la tramitació de la proposta de Decret, emès pel cap del Servei de Gestió Econòmica de la Gestió de Serveis del DAR; b) Un altre informe emès per la Direcció General de Modernització de l'Administració, que valora positivament el Projecte de decret, si bé de forma condicionada que es disposi de dotació pressupostària per al finançament dels efectes de l'entrada en vigor d'aquesta disposició, i amb el benentès que les seves previsions en cap cas poden suposar la creació de nous llocs de treball; c) Un informe d'avaluació de l'impacte de les mesures proposades, d'acord amb el Decret 106/2008, de 6 de maig, en el qual es conclou que el Decret projectat compleix els criteris de simplificació administrativa del Decret 106/2008 i suposa una càrrega molt minsa per a les explotacions agrícoles i ramaderes que siguin part contractant d'un contracte de conreu.
Aquest informe destaca, com a millores principals, la reducció de càrregues documentals, l'escurçament del termini per a examinar la documentació aportada per a la inscripció i l'ús de noves tecnologies. d) Un informe jurídic preliminar emès per l'Assessoria Jurídica del Departament d'Agricultura, Alimentació i Acció Rural, en el qual s'analitzen els diversos articles que integren el Projecte, el qual és considerat jurídicament correcte (els diferents fulls que integren aquest informe porten la referència impresa del Departament d'Agricultura, Ramaderia i Pesca ¿ ¿), i e) Un informe interdepartamental d'impacte de gènere emès per l'Institut Català de les Dones, que proposa la redacció alternativa d'algun precepte per tal d'incorporar la perspectiva de gènere i els drets de les dones, així com l'eliminació d'algun terme androcèntric de determinats articles del Projecte.
Consta a l'expedient que es va donar audiència a les entitats referides a l'antecedent 9 d'aquest Dictamen i que el Projecte fou sotmès a informació pública, per edicte publicat al DOGC de 27 de juliol de 2009.
Mitjançant escrit presentat el 4 de setembre de 2009, l'Institut Agrícola Català de Sant Isidre va presentar diverses al·legacions, una de les quals (la referent a la previsió de la successió de les parts contractuals ¿article 9¿) ha estat recollida a la darrera versió del Projecte.
D'acord amb el que preveuen l'article 5.1.j) de la Llei 5/2002, de l'Agència Catalana de Protecció de Dades, i l'article 15.1.f) de l'Estatut de l'Agència, l'Agència Catalana de Protecció de dades emeté un informe sobre el Projecte de decret, on formulava determinades observacions sobre diferents apartats integrants del fitxer annexat al Decret, observacions que han estat valorades i recollides en la seva totalitat a la darrera versió incorporada a l'expedient.
En l'informe jurídic del responsable de Normativa i de l'advocada en cap del Departament d'Agricultura, Alimentació i Acció Rural, de data 19 d'octubre de 2009, es fa constar que "específicament es considera correcta la previsió de cessió de dades al Ministeri competent, atès que gestiona el registre estatal d'arrendaments rústics, i també a la Unió Europea, ateses les seves competències en ajuts i especialment en els d'origen comunitari".
Com és legalment preceptiu, la tramitació del Projecte es conclou amb l'examen del Consell Tècnic de la Generalitat, on va ser informat favorablement en la sessió del dia 20 d'octubre de 2009, prèviament a la sol·licitud de dictamen d'aquest alt òrgan consultiu.
Cal deixar constància que el contingut del Projecte és respectuós amb el marc normatiu en el qual s'insereix.
Tanmateix, amb la finalitat de millorar la sistematicitat i la qualitat tècnica del Projecte, es formulen les observacions següents:
Preàmbul: Atès que, tal com es diu al paràgraf tercer del preàmbul, la Llei 1/2008, de 20 de febrer, va actualitzar la normativa en aquesta matèria, amb la inclusió de la totalitat dels contractes de conreu, no és totalment correcte dir, com fa el segon paràgraf del mateix preàmbul, que "actualment la normativa reguladora del registre administratiu de contractes de conreu només preveu la inscripció dels contractes d'arrendament rústic".
Això va ser així fins a l'entrada en vigor de la Llei 1/2008, la disposició addicional segona de la qual obliga les parts contractants a comunicar al DAR la formalització d'un contracte de conreu, a l'efecte d'inscriure'l.
D'acord amb el que s'ha dit, es proposa substituir el segon paràgraf del preàmbul pel següent: "Fins a la promulgació de la Llei 1/2008, la normativa reguladora del registre administratiu de contractes de conreu ¿constituïda pel Decret 227/1986, de 4 d'agost, pel qual es crea el Registre especial d'arrendaments rústics de Catalunya¿, que només preveia la inscripció dels contractes d'arrendament rústic."
El paràgraf quart del preàmbul, en dir que "El Decret continua preveient que la inscripció al Registre pot ser un requisit per a les mesures de foment que emprengui l'Administració de la Generalitat que afectin les explotacions agràries en règim d'algun contracte de conreu", sembla al·ludir a l'article 2.3 del Decret 227/1986, de 4 d'agost, que després de dir que la inscripció dels contractes d'arrendament no era obligatòria, afegia: "[...]
Nogensmenys podrà constituir un requisit necessari per a l'obtenció dels beneficis que l'Administració de la Generalitat concedeixi".
L'article 11.2 del Decret sobre el qual es dictamina estableix: "En les mesures de foment que concedeixi la Generalitat de Catalunya a les explotacions agràries, serà requisit previ que els contractes de conreu corresponents o les seves modificacions, si s'escau, estiguin comunicats al Registre quan així ho indiquin les bases reguladores corresponent".
Aquesta Comissió considera que el paràgraf quart del preàmbul hauria de fer una referència al citat Decret 227/1986: "El Decret continua preveient, tal com feia el Decret 227/1986, que [...]".
Finalment, al preàmbul, s'hauria de destacar convenientment que, a diferència del que s'establia al Decret 227/1986, de 4 d'agost, la comunicació al Registre administratiu de la formalització de qualsevol contracte de conreu ha passat a ser obligatòria.
Objecte: Tal com es diu a l'informe jurídic elaborat per l'Assessoria Jurídica de la Secretaria General del Departament d'Agricultura, Alimentació i Acció Rural, l'apartat tercer d'aquest article pot semblar innecessari; no obstant això, l'informe citat considera oportú d'incloure'l per tal d'oferir una major seguretat jurídica en palesar que l'obligatorietat de comunicar la formalització del contracte es refereix a "tots" els contractes previstos a la Llei 1/2008, de 20 de febrer, de contractes de conreu, és a dir als d'arrendament rústic, parceria, masoveria, conservació del patrimoni natural i pastures.
No sembla, però, que sigui indispensable mantenir aquest tercer paràgraf, especialment si es té en compte que el Decret, en regular l'organització del Registre, divideix el Llibre de contractes de conreu en cinc seccions, que coincideixen amb les cinc modalitats contractuals previstes en l'article 1.1 de la Llei 1/2008.
En l'escrit d'al·legacions, l'Institut Agrícola de Sant Isidre proposava establir una sisena secció a l'article 5 del Projecte, integrada pels "altres contractes de conreu" que no es poguessin incloure en cap de les cinc seccions mencionades, proposta que, tot i haver estat valorada positivament, no consta recollida a la darrera versió del Projecte.
Àmbit: Sembla que el paràgraf primer d'aquest article guanyaria en precisió si, en comptes de parlar de contractes de conreu que se celebren "en" finques rústiques ubicades a Catalunya, ho fes de contractes de conreu que se celebrin "sobre" finques rústiques ubicades a Catalunya.
L'element preposicional proposat és el mateix que es fa servir a l'annex del Projecte quan, en concretar la finalitat del Registre, es refereix al "registre de les persones [...] que celebren contractes de conreu sobre finques rústiques ubicades a Catalunya".
Principis: Els apartats primer i quart d'aquest article semblen referir-se als principis en què es basa el Registre: uns de caràcter general (legalitat, simplificació administrativa, coordinació i col·laboració) i altres de gestió (eficàcia, eficiència, utilització de mitjans electrònics i gratuïtat).
L'apartat segon d'aquest precepte es refereix implícitament al principi de publicitat formal i regula el sistema d'accedir al Registre per part de les persones que "acreditin un interès legítim".
A diferència del Decret 227/1986, el Projecte no diu quin és l'òrgan competent que ha de determinar l'existència d'aquell interès legítim.
D'acord amb l'article 4 del Decret projectat, sembla que qui hauria de judicar l'existència d'un interès legítim seria la Subdirecció General d'Estratègia Rural, que és l'òrgan encarregat de la gestió del Registre.
Res no es diu tampoc respecte a la possibilitat de recórrer contra la denegació de qualsevol inscripció al Registre.
L'article 7 del Projecte fixa un procediment per a esmenar possibles mancances en la documentació del contracte de conreu ja inscrit.
Aquesta Comissió considera que convindria adequar-se a allò a què es refereix l'article 71 de la Llei 30/1992, del qual es pot despendre que l'esmena de mancances hauria de ser prèvia a la inscripció i posterior a la petició d'inscripció.
Finalment, l'apartat tercer del precepte sembla sobrer, ja que reitera el que ja s'ha dit al segon paràgraf de l'apartat primer de l'article.
Adscripció: Es proposa substituir el subjecte de l'apartat segon d'aquest article, "L'òrgan encarregat del Registre", per aquest altre: "L'òrgan encarregat de la gestió del Registre".
Organització i dades inscriptibles: Tenint en compte que els representants de les persones físiques i jurídiques poden ser no solament legals, sinó també voluntaris, se suggereix suprimir l'adjectiu legal de l'apartat 5.3.a).
Cal fer la mateixa observació respecte a la disposició addicional primera i a l'annex del Decret 1.
Convindria substituir l'expressió "dret de disposició" de l'apartat 5.3.d), que en dret privat té un contingut molt ampli, per una altra que s'adigui més amb el contingut propi dels contractes de conreu (se suggereix "dels drets que es detinguin").
Finalment, en l'apartat 5.3.g) es diu que a la inscripció s'ha de fer constar "una relació dels béns immobles i/o mobles, si escau".
Com sigui que la constància dels béns immobles ja sembla coberta per la lletra c) del mateix apartat, convindria aclarir a quins béns immobles es refereix aquest precepte.
Procediment d'inscripció: L'apartat primer d'aquest article diu que "un cop presentada la documentació al Registre, es procedeix a la inscripció a la secció el Llibre del registre de contractes de conreu corresponent i es comunica als afectats".
Aquesta afectats només poden ser les persones que han intervingut en el contracte de què es tracti.
Sembla que el que s'ha de comunicar és el fet d'haver-se practicat la inscripció corresponent i qui ho ha de comunicar és l'òrgan encarregat de la gestió del Registre.
Per les raons ja explicades, caldria suprimir l'adjectiu "legals" que qualifica el substantiu "representants".
Disposició transitòria segona. caldria donar-li una nova i millor redacció, per tal de fer-lo més intel·ligible.
Fitxer del Registre administratiu de contractes de conreu de Catalunya:
Cal suprimir també l'adjectiu "legals" després del substantiu "representants", tant al punt o apartat 1 com al punt o apartat 3 del fitxer.
En relació amb l'apartat 10 del fitxer, que fixa la Unitat administrativa davant de la qual es pot exercir el dret d'accés, rectificació, cancel·lació i oposició, s'observa que únicament conté una adreça electrònica.
Seguint la doctrina d'aquesta Comissió (dictàmens 74/09 i 207/09) convindria incloure, a més, una adreça postal de l'òrgan davant del qual s'exerceixen aquells drets, tal i com han fet fins ara altres disposicions que contenen fitxers de dades personals.
Un cop considerades les observacions formulades en aquest Dictamen, es pot aprovar el Projecte de decret del Registre administratiu de contractes de conreu.